Document ID: 32015R0504

KOMMISSIONENS GENNEMFØRELSESFORORDNING (EU) 2015/504
af 11. marts 2015
om gennemførelse af Europa-Parlamentets og Rådets forordning (EU) nr. 167/2013 for så vidt angår de administrative bestemmelser for godkendelse og markedsovervågning af landbrugs- og skovbrugskøretøjer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugskøretøjer (1), særlig artikel 22, stk. 4, artikel 24, stk. 4, artikel 25, stk. 2, 3 og 6, artikel 27, stk. 1, artikel 33, stk. 2, artikel 34, stk. 3, artikel 35, stk. 4, artikel 45, stk. 2, artikel 46, stk. 3 og artikel 53, stk. 8, og
og ud fra følgende betragtninger:
(1)
I denne forordning fastsættes de nærmere administrative bestemmelser vedrørende skabelonerne for informationsmappen og for oplysningsskemaet; skabelonen for attesten vedrørende adgang til køretøjets OBD-informationer og vedligeholdelsesinformationer; typeattestskabelonerne; modellerne for den lovpligtige fabrikationsplade og modellerne for det EU-typegodkendelsesmærket; skabelonerne for EU-typegodkendelsesattesten og skabelonen for listen over gældende krav eller retsakter, der føjes som bilag til EU-typegodkendelsesattesten; nummereringssystemet for EU-typegodkendelsesattesterne; modellen for prøvningsresultatarket, der føjes som bilag til EU-typegodkendelsesattesten; generelle krav til prøvningsrapportens format; listen over dele eller udstyr, der kan udgøre en alvorlig risiko for væsentlige systemers korrekte funktion; alle aspekter vedrørende godkendelsesproceduren for markedsføring og ibrugtagning af dele eller udstyr, der kan udgøre en alvorlig risiko for væsentlige systemers korrekte funktion, samt modellen for den attest, der giver tilladelse til markedsføring og ibrugtagning af dele eller udstyr, der kan udgøre en alvorlig risiko for væsentlige systemers korrekte funktion; nummereringssystemet for den attest, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for væsentlige systemers korrekte funktion.
(2)
I modsætning til Europa-Parlamentets og Rådets direktiv 2003/37/EF (2), indeholder forordning (EU) nr. 167/2013 et komplet sæt af krav vedrørende ansøgning om EU-typegodkendelse af hele køretøjer i alle klasser af landbrugs- og skovbrugskøretøjer. De administrative skabeloner, der skal anvendes i EU-typegodkendelsesprocedurer, bør gøres tilgængelige.
(3)
Der er blevet indført ny teknologi i køretøjer, efter at de skabeloner, der anvendes i typegodkendelsesprocedurerne, blev fastsat ved direktiv 2003/37/EF. De skabeloner, der anvendes i EU's typegodkendelsesprocedurer, bør tilpasses som følge heraf.
(4)
For at angive, hvilken procedure fabrikanten har valgt til ansøgning om typegodkendelse, bør der indføres en ny model for ark til informationsmappen.
(5)
For at sikre rimelig adgang til reparationsoplysninger for uafhængige operatører, herunder informationer om egendiagnosesystemet og dets interaktion med andre køretøjssystemer, skal fabrikanterne uden forskelsbehandling give adgang til disse informationer og over for den godkendende myndighed bevise, at dette krav er opfyldt. Der bør fastsættes en model for en tilsvarende fabrikantattest, som udgør et sådant bevis.
(6)
Der bør være tre skabeloner for typeattester, som svarer til typegodkendelsesprocedurerne for færdigopbyggede, trinvis færdigopbyggede og delvis opbyggede køretøjer.
(7)
For at påvise, at traktorer, som er typegodkendt med påmonterede maskiner, og køretøjer i klasse R og S har et tilfredsstillende sikkerhedsniveau, bør en del af dokumentationen, som omfatter det tekniske dossier for maskiner som fastsat i bilag VII til Europa-Parlaments og Rådets direktiv 2006/42/EF (3), medtages i informationsmappen. Desuden bør EF-overensstemmelseserklæringen for den/de påmonterede maskine(r), vedlægges køretøjets typeattest.
(8)
For at forenkle den mest almindelige EU-typegodkendelsesattest, bør der udarbejdes en ny skabelon, som udelukkende gælder for EU-typegodkendelser af hele køretøjer for færdigopbyggede køretøjstyper, mens der for andre kombinationer af køretøjstyper bør fastlægges en anden skabelon for EU-typegodkendelse af hele køretøjer.
(9)
Der bør fastlægges en enkelt skabelon for EU-typegodkendelsesattesten, der gælder for alle systemtyper, for at samle og forenkle de skabeloner, der tidligere er fastsat i forskellige EU-direktiver for hver enkelt type system. Af samme årsag bør der også fastsættes en enkelt model for komponenter og separate tekniske enheder.
(10)
Nummereringssystemet for EU-typegodkendelsesattester i direktiv 2003/37/EF bør ændres for at afspejle den nye struktur for retsakter, der indeholder de typegodkendelseskrav, som attesterne påviser overensstemmelse med.
(11)
For at harmonisere udformningen af de mest relevante oplysninger fra prøvningen af overensstemmelse med de tekniske krav i forordning (EU) nr. 167/2013 og i de delegerede retsakter, som er vedtaget i medfør af nævnte forordning, bør der fastsættes et sæt generelle minimumskrav til prøvningsrapporternes format.
(12)
Af samme årsag bør de tekniske tjenester som vejledning anvende de skabeloner for prøvningsrapporter, som er fastsat i de relevante internationale regulativer eller EN/ISO-standarder, når de udarbejder de prøvningsrapporter om tekniske forskrifter, som er fastsat i delegerede retsakter, som er vedtaget i medfør af forordning (EU) nr. 167/2013, og som er baseret på EN/ISO-standarder eller internationale regulativer.
(13)
For at mindske byrden for fabrikanterne bør udformningen af prøvningsrapporter for visse komponenter og separate tekniske enheder, udstedt i henhold til direktiv 2003/37/EF, Europa-Parlamentets og Rådets direktiv 2007/46/EF (4), Europa-Parlamentets og Rådets direktiv 97/68/EF (5), Europa-Parlamentets og Rådets forordning (EF) nr. 595/2009 (6) eller internationale bestemmelser som omhandlet i kapitel XIII i forordning (EU) nr. 167/2013 og de delegerede retsakter og gennemførelsesretsakter, der er vedtaget i medfør af nævnte forordning, accepteres i forbindelse med ansøgning om typegodkendelse i henhold til forordning (EU) nr. 167/2013, forudsat at hverken de materielle krav eller kravene til prøvningsprocedurerne har ændret sig siden gennemførelsen af prøvningen.
(14)
Foranstaltningerne i denne forordning er i overensstemmelse med udtalelse fra det udvalg, der er nævnt i artikel 69, stk. 1, i forordning (EU) nr. 167/2013 -
VEDTAGET DENNE FORORDNING:
Artikel 1
Genstand
I denne forordning fastsættes gennemførelsesforanstaltninger som omhandlet i artikel 68 i forordning (EU) nr. 167/2013 med henblik på etablering af ensartede betingelser for gennemførelsen af de administrative krav til godkendelse af nye landbrugs- og skovbrugskøretøjer samt til systemer, komponenter og separate tekniske enheder konstrueret og fremstillet til sådanne køretøjer og for markedsføring og ibrugtagning af dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed eller for dets miljømæssige præstationer.
Artikel 2
Model for oplysningsskemaet og informationsmappen
Ved ansøgning om EU-typegodkendelse leverer fabrikanten oplysningsskemaet og informationsmappen som omhandlet i artikel 22, stk. 1, og artikel 22, stk. 2, litra a), i forordning (EU) nr. 167/2013 på grundlag af modellen i bilag I til nærværende forordning.
Artikel 3
Model for fabrikantens attest om adgang til informationer fra OBD-systemet og til reparations- og vedligeholdelsesoplysninger
Ved ansøgning om EU-typegodkendelse leverer fabrikanten, som er omfattet af artikel 53, stk. 1, i forordning (EU) nr. 167/2013, en attest om adgang til informationer fra OBD-systemet og til reparations- og vedligeholdelsesoplysninger til den godkendende myndighed i overensstemmelse med artikel 53, stk. 8, i nævnte forordning på grundlag af modellen i bilag II til nærværende forordning.
Artikel 4
Typeattestskabeloner
Fabrikanter leverer typeattesten som omhandlet i artikel 33, stk. 1, i forordning (EU) nr. 167/2013 i overensstemmelse med skabelonerne i bilag III til nærværende forordning.
Artikel 5
Modeller for den lovpligtige fabrikationsplade og EU-typegodkendelsesmærket
Fabrikanter udformer den lovpligtige fabrikationsplade og EU-typegodkendelsesmærket som omhandlet i artikel 34, stk. 1 og 2, i forordning (EU) nr. 167/2013 i overensstemmelse med modellerne i bilag IV til nærværende forordning.
Artikel 6
Skabeloner for EU-typegodkendelsesattesten
Den godkendende myndighed udsteder EU-typegodkendelsesattester som omhandlet i artikel 25, stk. 1, i forordning (EU) nr. 167/2013 i overensstemmelse med skabelonerne i bilag V til nærværende forordning.
Artikel 7
Nummereringssystem for EU-typegodkendelsesattester
EU-typegodkendelsesattesterne nummereres i henhold til bilag VI.
Artikel 8
Model for prøvningsresultatarket
Den godkendende myndighed udsteder EU-typegodkendelsesattester som omhandlet i artikel 25, stk. 3, litra a), i forordning (EU) nr. 167/2013 i overensstemmelse med modellerne i bilag VII til nærværende forordning.
Artikel 9
Prøvningsrapportens format
1. Prøvningsrapportens format som omhandlet i artikel 27, stk. 1, i forordning (EU) nr. 167/2013 skal opfylde de generelle krav i bilag VIII til nærværende forordning.
2. Eksisterende prøvningsrapporter for komponenter og separate tekniske enheder, udstedt i henhold til direktiv 2003/37/EF, direktiv 2007/46/EF, direktiv 97/68/EF, forordning (EF) nr. 595/2009 eller internationale bestemmelser som omhandlet i kapitel XIII i forordning (EU) nr. 167/2013 og de delegerede retsakter og gennemførelsesretsakter, der er vedtaget i medfør af nævnte forordning, accepteres med henblik på typegodkendelse efter forordning (EU) nr. 167/2013, forudsat at hverken de materielle krav eller kravene til prøvningsprocedurerne har ændret sig siden gennemførelsen af prøvningen. Prøvningsrapporter, der opfylder disse betingelser, opføres i bilag VIII til nærværende forordning.
Artikel 10
Liste over dele eller udstyr, der kan udgøre en alvorlig risiko for væsentlige systemers korrekte funktion
Listen over dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed eller for dets miljømæssige præstationer, som omhandlet i artikel 45, stk. 2, i forordning (EU) nr. 167/2013, er fastsat i bilag IX til nærværende forordning.
Artikel 11
Model for den attest, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for væsentlige systemers korrekte funktion
Den godkendende myndighed udsteder attesten, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed og for dets miljømæssige præstationer, som omhandlet i artikel 46, stk. 2, i forordning (EU) nr. 167/2013 i overensstemmelse med nummereringssystemet i bilag X til nærværende forordning.
Artikel 12
Nummereringssystem for den attest, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for væsentlige systemers funktion
Attester, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed og for dets miljømæssige præstationer, skal være nummereret i overensstemmelse med nummereringssystemet i bilag XI.
Artikel 13
Ikrafttræden og anvendelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2016.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. marts 2015.

Labels: 7
8
3
6